Nyadi kunchi pengelikun, pengerai
MENYA kitai bansa Iban sigi udah belabuh ngena adat kitai meseti nungkun api dapur bilik rumah panjai abis nadai sekali dalam sebulan. Reti nya bala orang ti nguan langkau kebun enda tau enda pulai ke rumah panjai sida ngambika enda ngelanggar atur tu. Endang bisi ukum tunggu ditagaka kena nentuka semua enda tau enda pulai nungkun api ba dapur diri. Tu ukai atur sebuah rumah panjai aja tang endang semua rumah panjai bisi ngena atur bakatu laban mali ku penemu Iban enti bilik enda ditungkun api ba dapur. Bilik deka nyadi kelalu chelap tegal nadai ditungkun sereta diangatka ulih api dapur. Penyelap tu tau nyadi penanggul enti kelalu lama. Bilik pan baka kitai mensia mega, bisi semengat, tau ngasaika penyelap. Enda salah baka kitai mensia ti gegetar kelalu chelap ngujungka kitai enda ulih enda bekumbun ngena pua tebal. Tang bilik nadai pua – iya enda ulih bekumbun baka kitai mensia. Nya alai iya begunaka pengangat ari tungkun api dapur awakka semampai dalam pengelikun, dalam pengerai baka orang ti empu bilik nya. Ba genap rumah panjai sigi bisi komiti meratika pekara tu lalu bejalaika tanggung pengawa mansik sereta ngeletak ukum tunggu ngagai sebarang sapa empu bilik nadai nungkun api dapur dalam pengelama timpuh sebulan tauka lebih. Ukum tunggu nya deka dibayar ngagai tuai rumah lalu pulai nyadi tibang belanja rumah panjai nya. KEMERAN BETAMPUNG PENDIAU Pekara tu endang bisi sangkut paut enggau pengeran kitai Iban nguan sereta terus angkunka pendiau betampung ba rumah panjai. Kemeran betampung pendiau nya meh nyadi tali seput ti nentuka rumah panjai terus meruan dikemeranka semua kitai bansa. Kebuah pia laban nya meh nyadi batang pendiau kena ngempung kitai Iban kenyau ari kelia nyentukka kemaya haritu. Rumah panjai meh pengempung semua batang pengawa Iban. Dulu ari tu penulis bisi udah ngenang pasal rumah panjai ti nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega. Berindik ari tu genap iku orang ke nguan siti rumah panjai nya mesti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban genap iku mensia ba rumah nya enda tau enda bebasa ka pangan diri. “Nya alai bala sida anembiak endang dilalau bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku petunggal penulis Luya Jonathan Bedindang Ensu ke bejalaika opis luya iya empu di Miri. Bedindang mansutka penemu tu lebuh bekenang enggau penulis sebedau Kubit-19 tu datai mangka sereta ngachau pengidup mensia mayuh di menua tu sereta di serata dunya mega. “Ka tambah nya, enti bisi buah baka engkeranji, sibau, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku Bedindang . ANGKUN BEGULU Nya seiti ari kebuah rumah panjai endang belama nyadi palan ke dikesayau semua kitai Iban, lebih agi iya ke endang agi angkunka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari menggeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba menggeri nadai banding enggau Gawai ba rumah panjai, laban intu rumah panjai nadai ngemeranka pangkat, renggat umur enggau pemisi, tang dikira sebaka magang. Bepun ari pengelikun ba rumah panjai kenyau ari kelia, nya alai semua anembiak redak endang nemu sida mesti bebasa sereta sama besukungka tuai rumah ke nyadi pun semua pengawa ba rumah. Taja pan ukai reti nya iya enda tau enda nemu semua adat asal, beburung enggau utai bukai. Tang selalu kitai tetemuka tuai rumah endang sigi nemu adat asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah. LANDIK NGEMPUNG Sebarang sapa ti nyadi tuai rumah endang dikarapka ulih ngempung semua nembiak redak, nyaga sereta nanggam adat ba rumah panjai. Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus lalu enda ulih bepinang benibung; reti nya nadai tau bechiping. Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nunda ka adat Iban. Ba senentang tu iya tau ngulih ka atur penyampau ukum tauka tunggu ari bup tauka belalauka tusun ukum ti diberi perintah ngagai sida. Penyampau tunggu ti dikena orang jeman dulu nitih bup ke digaga niang Benedict Sandin Iban Adat & Augury ungkup menua Bagi Kedua suba munyi ti udah dipadahka aku dulu ari tu nyangka bisi diubah tauka nadai dikena agi. Nyadi enti penyalah nya besai, tuai rumah tau mai pekara nya ngagai pengulu tauka ngagai kunsil. Orang dua iku tu tau mega mai kes ngagai Magistrate Court. Semua penyalah nyengkaum enchuri, masung, bisi tebunuhka orang tegal saru tauka sengaja nya dibai ngagai perintah magang. Penyalah baka ditemu butang tau diatur tuai rumah. Ba senentang tuai rumah enda tau enda munuh manuk ambika enselan tekala nya. Utai tu enda tau enda diaduka enggau jampat. Kebuah pia, takutka laki tauka bini seduai ke udah ditemu butang nya malas tauka ngemedis enggau jalai kasar seduai ke salah butang. Enti utai bakanya bisi nyadi ari tegal tuai rumah laun munuh manuk sereta laun madah ngagai sida serumah bukai, tuai rumah nya empu tau kena ukum. Nembiak diatu jarang bendar nemu pasal tusun tunggu enggau adat asal rumah panjai. Kebuah pia, mayuh apai indai sida empu endang kurang penemu pasal pekara nya. Kitai enda ulih ngutuk sapa-sapa laban pengidup rumah panjai udah jauh bebida lalu ngejang ari asal iya kelia. Taja pia, kitai patut semua temegah ati laban rumah panjai mengkang nyadi pengempung kitai Iban. Bala kitai Iban ti diau di nengeri, nyuwa rumah tauka diau ba rumah diri empu endang semampai enda rari ari rumah panjai. Jarang ti nadai rumah panjai agi. Ti kitai nadai bilik diri empu, bilik menyadi tauka kaban bukai pan tau ga ditapat endur nemuai tauka datai ari menggeri nguang gawai enggau pengerami tauka rabat.   Taja jauh ari menggeri endur sebarang sapa orang ke kereja ba opis perintah tauka kompeni, kitai Iban endang mengkang angkunka rumah panjai. Penyauh nya nadai nagang sida pulai ke rumah diri empu maya bisi pengerami, kelebih agi Gawai Dayak.  Pia mega maya bisi penusah baka rabat, jarang ti enda pulai ke menua. Bisi sekeda rumah panjai di Saratok ngeletak ukum ngagai orang ti enda ulih datai maya bisi pengerami tauka penusah. Ukum tunggu nya berat, bisi sampai ngagai RM2,000 sekali kena ukum. Kebuah pia, laban nya ngira pemesai belanja kena ngintu bilik diri maya bisi rami tauka rabat. Tang orang ti enda ulih pulai ke menua nya nadai bantah mayar ukum tunggu nya laban endang udah disetuju semua ari pun nyadi adat rumah panjai nya. Taja pia, ukai semua rumah panjai ngena ukum ti sama penyampau. Orang ti enda ulih datai nguangka penusah tauka pulai ke menua sama berami nya ukai tegal enggai tang nyangka bisi penekul bukai. Semua kitai Iban endang nadai ati deka ninggal tauka muai rumah panjai. Mayuh bendar penguntung enggau penyamai sereta pengelebih kitai terus diau betampung. Nya alai ngagai diatu rumah panjai terus nyadi palan dikerindu, dikesayau semua. Oleh TELESA EMPERAN 
See author's posts
